Kopīgs priekšlikums PADOMES REGULA ar ko groza Padomes Regulu (ES) Nr. 204/2011 par ierobežojošiem pasākumiem saistībā ar situāciju Lībijā /* COM/2011/0355 galīgā redakcija */





PASKAIDROJUMA RAKSTS (1) Lai īstenotu Apvienoto Nāciju Organizācijas Drošības padomes Rezolūciju 1970 (2011) un nodrošinātu autonomus papildu ES pasākumus, ņemot vērā situācijas nopietnību Lībijā, saskaņā ar Padomes 2011. gada 28. februāra Lēmumu 2011/137/KĀDP 2011. gada 2. martā tika pieņemta Padomes Regula (ES) Nr. 204/2011 ar grozījumiem. (2) Ar Padomes […] Lēmumu 2011/[…]KĀDP groza Padomes Lēmumu 2011/137/KĀDP un paredz īpašu atkāpi attiecībā uz dažu vienību (ostu) aktīvu iesaldēšanu. Turklāt būtu jāparedz noteikums, lai nodrošinātu, ka iesaldēšanas pasākumi neietekmē humānās palīdzības darbību turpināšanu un materiālu un izejvielu piegādi būtisku civilo vajadzību apmierināšanai, kā arī operācijas, kas vajadzīgas cilvēku evakuācijai no Lībijas. (3) ES Augstā pārstāve ārlietās un drošības politikas jautājumos un Komisija ierosina šos pasākumus īstenot ar regulu, kas pamatojas uz Līguma par Eiropas Savienības darbību (LESD) 215. pantu. 2011/0155 (NLE) Kopīgs priekšlikums PADOMES REGULA ar ko groza Padomes Regulu (ES) Nr. 204/2011 par ierobežojošiem pasākumiem saistībā ar situāciju Lībijā EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 215. pantu, ņemot vērā Padomes […] Lēmumu 2011/[…]/KĀDP par papildu ierobežojošiem pasākumiem saistībā ar situāciju Lībijā, ņemot vērā Savienības Augstās pārstāves ārlietās un drošības politikas jautājumos un Komisijas kopīgo priekšlikumu, apspriedusies ar Eiropas Datu aizsardzības uzraudzītāju, tā kā: (1) Ar Padomes […] Lēmumu 2011/[…]KĀDP paredz īpašu atkāpi attiecībā uz dažu vienību (ostu) aktīvu iesaldēšanu. (2) Ir lietderīgi nodrošināt humānās palīdzības darbību turpināšanu un materiālu un izejvielu piegādi būtisku civilo vajadzību apmierināšanai, kā arī operācijas, kas vajadzīgas cilvēku evakuācijai no Lībijas. (3) Šie pasākumi ir Līguma par Eiropas Savienības darbību darbības jomā, un tādēļ, īpaši lai nodrošinātu to, ka uzņēmēji visās dalībvalstīs tos piemēro vienādi, ir nepieciešamas Savienības līmeņa reglamentējošas darbības šo pasākumu īstenošanai. (4) Lai nodrošinātu šajā regulā paredzēto pasākumu efektivitāti, šai regulai ir jāstājas spēkā nekavējoties, IR PIEŅĒMUSI ŠO REGULU. 1. pants Regulu (ES) Nr. 204/2011 groza šādi: (1) Regulā iekļauj šādu pantu: “10.a pants Atkāpjoties no 5. panta 2. punkta, dalībvalstu kompetentās iestādes, kas norādītas IV pielikumā iekļautajās tīmekļa vietnēs, var atļaut līdz 2011. gada 15. jūlijam līdzekļus vai saimnieciskos resursus darīt pieejamus ostu iestādēm, kuras uzskaitītas III pielikumā, lai pildītu līgumus, kas noslēgti pirms šīs regulas stāšanās spēkā, izņemot līgumus, kas saistīti ar naftas, gāzes un naftas pārstrādes produktiem. Dalībvalsts divas nedēļas pirms atļaujas piešķiršanas informē pārējās dalībvalstis un Komisiju par atļaujām, kas piešķirtas saskaņā ar šo pantu.” 2. pants Regulas 8.a pantu aizstāj ar šādu: “8.a pants Atkāpjoties no 5. panta, IV pielikumā uzskaitītās dalībvalstu kompetentās iestādes var atļaut atbrīvot III pielikumā minētajām personām, vienībām vai struktūrām piederošos iesaldētos līdzekļus vai saimnieciskos resursus vai darīt konkrētus iesaldētos līdzekļus vai saimnieciskos resursus pieejamus III pielikumā minētajām personām, vienībām vai struktūrām ar tādiem nosacījumiem, kādus šīs kompetentās iestādes uzskata par atbilstošiem, ja tās uzskata, ka tas ir vajadzīgs, lai piegādātu materiālus un izejvielas būtisku civilo vajadzību apmierināšanai, tostarp pārtiku, lauksaimniecības produktus, medikamentus un elektroenerģiju, vai lai nodrošinātu humāno palīdzību vai atvieglotu tās sniegšanu, vai nodrošinātu cilvēku evakuāciju no Lībijas. Dalībvalsts divas nedēļas pirms atļaujas piešķiršanas informē pārējās dalībvalstis un Komisiju par atļaujām, kas piešķirtas saskaņā ar šo pantu.” 3. pants Šī regula stājas spēkā dienā, kad to publicē Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, [...] Padomes vārdā — priekšsēdētājs […]